Danska heilsustýrið hevur givið nýtt tilfar út um hjartablaktran og samansetingina av Hjartamagnyl (acetylsalicylsýru) og Marevan (warfarin). Tilfar er gjørt bæði til almenning og til læknar. Orsøkin til hetta er, at samansetingin av Marevan og Hjartamagnyl ikki vísir seg at hava betri árin, men heldur fleiri hjáárin. Kanningar vísa, at uml. 100.000 danir líða av hjartablaktran, og hvørt ár verða 15.000-20.000 nýggir tilburðir staðfestir. Vandin fyri at fáa hjartablaktran økist við aldrinum, og uml. 10% av fólki eldri enn 75 ár líða av hesum. Ein við hjartablaktran er í størri vanda fyri at fáa blóðtøpp ymsastaðni í kroppinum. Um blóðið ikki verður pumpað nóg væl ímillum hjartakømurini, kann hetta elva til, at blóðið stadnar. Tá tað síðan ferðast gjøgnum kroppin, kann tað seta seg sum ein tøpp í tær smærru æðrarnar Tá hugsað verður um blóðtøpp í heilanum, er orsøkin í 5. hvørjum føri hjartablaktran. Viðgerðin fyri hjartablaktran er blóðtynnandi heilivágur, og oftast verður viðgjørt við Marevan. Tann blóðtynnandi heilivágurin fyribyrgir, at blóðið lættliga stadnar. Hetta virkar sostatt til, at blóðið ikki klumpast og verður til ein tøpp, sum síðan kann seta seg fastan í æðrarnar. Tað er av stórum týdningi, at viðgerðin verður væl fylgd, tá ov stór nøgd av blóðtynnandi heilivági kann geva álvarsligar bløðingar. Hinvegin, um nøgdin er ov lítil, er vandin fyri blóðtøppi størri. Tekin, um at ein kann hava ov tunt blóð, kunnu t. d. vera bløðingar í tannkjøtinum ella úr nøsini. Álvarsligari bløðingar kunnu taka seg upp í maga-tarm rásini ella í heilanum. Fleiri fólk, sum fáa viðgerð við Marevan fyri hjartablaktran, fáa samstundis hjartamagnyl. Henda samanseting er ikki heppin, tá vandin fyri at fáa álvarsligar bløðingar økist, samansetingin hevur heldur ikki betri árin. Tí verður viðmælt, altíð at siga læknanum, við hvørjum heilivági ein verður viðgjørdur, eisini hondkeypsheilivági. Tó skal ein tosa við læknan, áðrenn steðga verður at taka Hjartamagnyl, tí í undantaksførum kann vera neyðugt at fáa viðgerð bæði við Marevan og Hjartamagnyl.